AaB forstærker defensiven med den australske landsholdsspiller Michael Beauchamp fra FC Nürnberg.

På en treårig kontrakt skal forsvarsspilleren Michael Beauchamp fra FC Nürnberg til AaB. Den 27-årige spiller debuterede på det australske landshold i 2006 og har siden spillet 17 A-landskampe for holdet. Beauchamp har spillet i Nürnberg, siden han forlod australsk klubfodbold i efteråret 2006, og det er siden blevet til 30 kampe for tyskerne. Aab's sportsdirektør Lynge Jakobsen glæder sig over forstærkningen til de danske mestre. - Jeg er meget tilfreds med den løsning, som vi har fundet til vores defensiv. Michael Beauchamp har erfaring fra højeste internationale niveau, han har den rigtige attitude, og han har en god alder, siger Lynge Jakobsen og fortsætter: - Som spiller er hans force primært hurtighed og et stærkt hovedspil, og vi har en klar forventning om, at vores defensiv med tilgangen af Michael Beauchamp i hvert fald ikke er blevet svækket i forhold til den forgangne sæson. /ritzau/